[Video] Gesinshond val driejarige aanMarco Slabbert (3) in die hospitaal. Foto: Verskaf Waarskuwing: Die video van die aanval is grafies van aard en mag sensitiewe lesers ontstel. ŉ Erg geskokte en bekommerde pa het Dinsdagoggend hul gesinshond doodgeskiet nadat dié rottweilerreun sy driejarige seun aangeval en ŉ gedeelte van sy kopvel afgeruk het. Die pa, Francois Slabbert (30), ŉ professionele fotograaf van Hennenman in die Vrystaat, het Woensdag aan Maroela Media gesê hy was omstreeks 11:00 met sy eenjarige dogtertjie, Liné, op pad na ŉ dokter in Ventersburg, sowat 15 km buite Hennenman, aangesien sy koors gehad het. Francois het Liné dokter toe geneem terwyl sy vrou, Odette (32), by die werk was. Die egpaar se driejarige seun, Marco, was in die sorg van hul huishulp en oppasser, Elizabeth, en nog ŉ huishulp wat tydelik daar uithelp. Francois was skaars 5 km buite die dorp toe hy ŉ oproep van ŉ angsbevange Elizabeth ontvang dat Marco deur hul hond Bruno, ŉ 19 maande oue rottweiler, aangeval is. Hy het dadelik sy motor omgedraai en teruggejaag huis toe waar ŉ bloedige toneel hom begroet het. “Dit was nie ŉ lekker ding om te sien nie. Alles was vol bloed. Marco was vol bloed. Die huis was vol bloed. Marco het geskreeu en gehuil. ‘n Gedeelte van sy skedel was sigbaar. Die huiswerkers het gehuil en was getraumatiseerd en boonop is Liné ook siek,” het Francois gesê. Hy het dadelik sy ma, Petro Slabbert, wat naby hulle op Hennenman woon, gebel en gesê sy moet kom sodat hulle na ŉ hospitaal op Welkom kan jaag. Hy het ná die oproep sy vuurwapen uit sy kluis gaan haal en die hond doodgeskiet. “My eerste gedagte was om my kinders en die huishulpe te beskerm want ek het nie geweet of die hond weer iemand gaan aanval nie. Die hond is geskiet om die mense om my te beskerm en ek kan eerlikwaar sê dit was nie uit weerwraak nie,” het hy benadruk. Sy ma was binne vyf minute by die huis en hulle het deurgejaag na MediClinic Welkom. Intussen het Elizabeth na Liné omgesien totdat Francois se skoonsuster haar na die dokter op Ventersburg kon neem. Marco kort voor hy ontslaan is. Foto: Verskaf Marco is omstreeks 11:30 in die ongevalle-eenheid behandel waar sy wonde toegemaak is en hy iets gegee is vir pyn. Hy is kort daarna na die pediatriese hoësorgeenheid oorgeplaas waar hy meeste van die tyd geslaap het. Hy het later die aand ŉ operasie van nagenoeg ŉ uur en half ondergaan om sy wonde skoon te maak en te heg. Marco was omstreeks 22:30 uit die teater. “Die dokter gesê het hy het nie getel hoeveel steke Marco moes kry nie, want dit is te veel. Die dokter het gesê die operasie was ŉ sukses. Hy het gesê sy haartjies sal teruggroei daar waar hulle sy kopvel toegewerk het en hy behoort nie permanente letsels of skade te hê nie.” Marco was Woensdag sterk genoeg om ontslaan te word. “Hy is nou terug by die huis en het so bietjie gejol, maar slaap nou weer. Ons is opdrag gegee om sy wonde toe te hou. Ons moet Maandag terug gaan hospitaal toe vir ŉ opvolgondersoek. Hy is nie op voorgeskrewe medikasie nie, maar ons gee vir hom ŉ pynstiller as hy kla van pyn.” Francois het gesê buiten die feit dat hy deur die voorval getraumatiseerd gelaat is, is sy vrou en die huiswerkers ook erg getraumatiseerd. “My vrou het nog niks geslaap nie en is vanoggend dokter toe om ŉ kalmeermiddel te kry.” Francois sê hy het veiligheidskameras by sy huis en het na die beeldmateriaal van die aanval gekyk. “Ek verstaan glad nie wat aanleiding tot die aanval kon gee nie. Dit lyk nie of die hond bedreig was nie. Marko en Bruno het saam grootgeword en hulle het gereeld saam gespeel. My vrou het ook met rottweilers grootgeword en ons het een gekies omdat hulle goeie waghonde en liefdevol is.” Hy het gesê hy word veroordeel deur sommige mense omdat hy die hond geskiet het en mense dreig om hom te dagvaar. Hy is van mening dat die hond in elk geval van kant gemaak sou word, juis omdat hy die kind waarskynlik sonder enige bedreiging of rede aangeval het. “Die meeste mense wat my daad veroordeel het nie self nie kinders nie. My boodskap aan hulle is: Plaas julleself in my skoene. ŉ Mens se eerste reaksie is om die mense om jou te beskerm,” het hy gesê. Francois het gesê hy is baie dankbaar vir Elizabeth se vinnige optrede om die hond te verjaag, anders kon dinge baie erger gewees het. [wpvideo eLyGexLU]